《题漱玉轩》
宋代·杨祖尧

危石欲阽力自支，罅空引溜日夜垂。
空阶滴雨幽梦觉，孤蓬澎浪惊魂飞。
直疑丹液必石骨，饮此合仙寿无期。
又疑宠宫流润泽，膏沐万物皆含滋。
终古不受一尘涴，六月可逃三伏威。
濯我尘缨洗两耳，审听广乐音声希。
盥颒半生尘俗面，要离仙仗翻云旗。
仁智所观自有感，物理天理常参稽。
华池神水倘若此，圣功合发天人机。
湔涤众生业障尽，更与大地荡劫灰。

作者简介：杨祖尧，字述甫，长溪（今福建霞浦）人。孝宗淳熙十四年（一一八七）进士（《淳熙三山志》卷三○）。宁宗嘉定十三年（一二二○）为秘书郎，除著作佐郎，次年，迁秘书丞。十五年，知信州（《南宋馆阁续录》卷七、八）。